— Праект не змог бы ажыццявіцца без добрага фінансавага складніка. Быў атрыманы грант спецыяльнага фонда Прэзідэнта Рэспублікі Беларусь па падтрымцы таленавітай моладзі. Такім чынам, “Дакрананне” стала сведчаннем дзяржаўнага клопату, з аднаго боку, аб маладых музыкантах, якім вельмі важна мець канцэртную практыку, рэалізоўваць свае творчыя памкненні. З другога боку, гэта і апекаванне дзяцей — у тым ліку, з сацыяльна небяспечных сем’яў, інтэрнатаў, Чарнобыльскай зоны. А ўсё разам — гэта ўкладанне грошай у нашу будучыню. Чалавек, які дакрануўся да хараства не рукамі, а ўсёй душой, ніколі не стане яго разбураць. Дабрыня, прыгажосць, духоўныя каштоўнасці — усё тое, што абагульнена і называецца культурай, — абавязкова дадуць свае парасткі.